Antonín Vítek

Mgr. Antonín Vítek, CSc., (* 25. január 1940, Praha – † 28. február 2012, Praha) bol pracovník Akadémie vied Českej republiky a popredný český znalec a popularizátor v odbore kozmonautiky. Ako expert, komentátor a poskytovateľ odborného výkladu vystupoval v rade rozhlasových a televíznych relácií. Podieľal sa tiež na množstve popularizačných článkov a kníh. Založil a viedol špecializovanú encyklopédiu kozmonautiky SPACE 40.

Život 
Vyštudoval na Prírodovedeckej fakulte Karlovej univerzity odbor organická chémia (chcel študovať astronómiu, ale tento odbor sa vtedy neotváral). Potom nastúpil do Ústavu organickej chémie a biochémie ČSAV. Tu pracoval o i. na programovom vybavení československej automatickej pece pre materiálové experimenty v bezváhovom stave SKZL-1, ktorá bola použitá na orbitálnych staniciach Saľut 7 a Mir. V ústave pracoval vyše 20 rokov. Ku koncu svojho pôsobenia sa tu venoval prakticky len programovaniu. Z politických dôvodov však bol obmedzovaný jeho služobný aj platový postup, a preto v roku 1985 nastúpil do Základnej knižnice ČSAV, terajšia Knižnica Akadémie vied Českej republiky. Tu sa venoval zavádzaniu informačných technológií, o i. zostavoval počítačovú databázu všetkých vedeckých štúdií ústavov vtedajšej Akadémie vied.

Známy bol najmä svojím záujmom o kozmonautiku, v ktorej patrí medzi najprednejších českých znalcov a popularizátorov, často vystupoval alebo bol citovaný v médiách. Využíval pritom svoje veľké znalosti kozmických lodí, rakiet a družíc, ich parametrov aj štartovacích a pristávacích sekvencií.

K 40. výročiu vypustenia prvej umelej družice Zeme založil špecializovanú encyklopédiu kozmonautiky SPACE 40, ktorá svojím menom nadväzovala na predchádzajúci poloilegálny spolok záujemcov o kozmonautiku SPACE z roku 1961. Spolupracoval na niekoľkých encyklopedických projektoch v češtine, napr. Technický slovník naučný, 2. vyd., Encyklopedie Diderot, encyklopedické projekty Ottovho nakladateľstva a i. Je autorom publikácií v odbore organickej chémie, fyzikálnej chémie, výpočtovej techniky, astronómie a kozmonautiky.

Najmä v rokoch 2005 – 2006 sa výrazne zúčastnil tvorby českej jazykovej verzie internetovej encyklopédie Wikipédie.

Od roku 1977 ho trápil ťažký srdcový zápal. Zomrel krátko po svojich 72. narodeninách.

Ocenenia a uznania 
 Akadémia vied Českej republiky udelila 29. januára 2008 Antonínovi Vítkovi Čestnú medailu Vojtěcha Náprstka za dlhoročnú a cielene vedenú činnosť v popularizácii vedeckých poznatkov v oblasti kozmonautiky a kozmického výskumu.
 V roku 2009 získal cenu Littera Astronomica, ktorú mu udelila Česká astronomická spoločnost za popularizáciu kozmonautiky a vedenie celosvetovo unikátnej internetovej encyklopédie kozmonautiky SPACE 40.

Bola po ňom pomenovaná planétka 30253 Vítek, ktorú objavili Peter Kušnirák a Petr Pravec na observatóriu v Ondřejove.

Dielo 
 Milan Horák, Antonín Vítek: Interpretation and Processing of Vibration Spectra, Chichester, John Wiley & Sons v spolupráci s SNTL Praha, 1978
 Milan Horák, Antonín Vítek: Zpracování a interpretace vibračních spekter, SNTL v spolupráci s ČVTS – společností průmyslové chemie, 1980
 Petr Lála, Antonín Vítek: Malá encyklopedie kosmonautiky, Mladá fronta, 1982
 Karel Pacner, Antonín Vítek: Půlstoletí kosmonautiky, Epocha, 2008. ISBN 978-80-87027-71-4
 Antonín Vítek: Stopy na Měsíci, Radioservis, 2009. ISBN 978-80-86212-62-3

Referencie

Iné projekty

Externé odkazy 
 Veľká encyklopédia družíc a kozmických sond
 Niekoľko viet – Rozhovor s Antonínom Vítkom
 Rozhovor s Antonínom Vítkom v relácii Vstúpte!
 Život s kozmonautikou (Český rozhlas Sever, 22. augusta 2010)
 Mgr. Antonín Vítek v relácii Hlubinami vesmíru v archíve TV Noe: Hlubinami vesmíru s Antonínem Vítkem, Hlubinami vesmíru s Mgr. Antonínem Vítkem, výzkum sluneční soustavy (1. díl), Hlubinami vesmíru s Mgr. Antonínem Vítkem, výzkum sluneční soustavy (2. díl)

Českí vedci
Osobnosti z Prahy